Claus Larsen-Jensen (S), 1999-11-23:
Den globale fattigdom og ulighed og skæve udvikling skriger på en større international bistandsindsats.
Alt for mange lande svigter.
Det arbejder vi fra dansk side på at ændre.
1 milliard mennesker må leve for under 1 dollar om dagen.
3 milliarder må leve for under 2 dollar om dagen.
Det er også derfor, vores ulandsbistand er fattigdomsorienteret.
Danmark svigter ikke sit ansvar for at skabe udvikling i fattige udviklingslande.
Vi yder bevidst 1 pct. af vores bruttonationalindkomst i udviklingsbistand, og vi er på vej med op til en halv procent i miljø-, freds- og stabilitetsindsats.
Kvantitativt er Danmark altså et foregangsland, når det gælder udviklingsbistand og anden international bistand.
Kvalitativt skal Danmark også være et foregangsland, når det gælder udviklingsbistand.
Danmark har i international sammenhæng, som ministeren har fremhævet det, i forvejen en høj standard, men der skal løbende arbejdes med at udvikle og løfte kvaliteten yderligere.
Med det høje bistandsniveau, vi har fra dansk side, har vi en ekstraordinær forpligtelse til at styrke kvaliteten af to årsager: for det første for at nå flest og bedst mulige resultater af bistandsindsatsen i de lande, vi yder støtten til, for det andet for at sikre en bred opbakning i den danske befolkning til den store indsats, for det er trods alt skatteydernes penge, der bliver brugt til det.
Hvad får vi for pengene?
Er det godt nok?
Hvordan undgås fejltagelser?
Osv. osv.
Som følge af den 5-årige strategi for udviklingsbistand fra 1995-2000 er kvaliteten i sammenhæng med resultaterne øget - de mange evalueringer, reviews osv. har bekræftet dette - men det kan blive endnu bedre.
Det skal afspejle sig i den nye strategi for dansk udviklingsbistand fra år 2000 til år 2005, som skal forhandles på plads næste år.
Hovedmålene i den nuværende strategi vil blive overført.
Men det skal også afspejle sig i en forbedring af kvaliteten med en øget evalueringsindsats af alle sider af den danske udviklingsbistand, den statslige, ngo-bistanden, den erhvervsrelaterede bistand, den multilaterale bistand gennem EU og de internationale organisationer, så standardløftet kan opnås på alle områder. Ud over evaluering af de enkelte projekter, organisationer og sektorbistandsområder hver for sig er der god grund til også at foretage tværgående evalueringer på tværs af sektorer og lande, så der kan fremkomme et sammenhængende billede af den tværgående indsats.
Det vil være nyt, men også nyttigt, efter at vi nu har erfaringer med mange forskellige bistandsaktører, forskellige typer af bistand og vel 60-70 sektorprogrammer. Den samlede sum af erfaringer skal bruges offensivt til yderligere at øge kvaliteten.
Det er samtidig vigtigt, at evalueringer tilrettelægges på en sådan måde, at disse ikke sluger alt for mange kræfter fra dem, der skal udføre bistanden, så det i virkeligheden betyder, at kvaliteten i praksis ikke opnås.
Evalueringen skal altså gennemføres også for at blive anvendt til den praktiske bistandsindsats, altså til at nå resultater med.
Derfor er Socialdemokratiet tilhænger af, at regeringen årligt fremlægger et samlet evalueringsprogram for Folketinget, så dette kan sikres.
Det giver indflydelse til de politiske partier og Folketinget.
Vi er i Socialdemokratiet overbeviste om, at dansk udviklingsbistand og dets aktører hver for sig og i fællesskab har opbygget erfaringer, viden og nogle styrkepositioner igennem en årrækkes praktiske erfaringer, og at det kan anvendes til at give Danmarks udviklingsbistand et yderligere kvalitativt løft.
Det skal samtidig bruges til at fremme en tilsvarende udvikling i EU's bistand, hvor vi har store forventninger til, at den danske kommissær med sin danske ballast som tidligere minister for området kan bidrage til at fremme en tilsvarende udvikling i EU.
Og der skal sættes større fokus på indhold, kvalitet og resultater af den multilaterale bistand igennem de internationale organisationer.
Skal der opnås bedre resultater og kvalitet i udviklingsbistanden, er det også nødvendigt, at landene, organisationerne, virksomhederne og befolkningerne i udviklingslandene i syd inddrages endnu tættere heri. På Socialdemokratiets vegne skal jeg afslutningsvis give tilslutning til det forslag til vedtagelse, som hr. Jann Sjursen har fremsat på vores og andre partiers vegne.